**Előterjesztés Körmend Város Önkormányzatának Képviselő-testülete**

**2011. október 27-i ülésére**

**Tárgy:** Intézményvezetői beszámoló a Dr. Batthyányné Coreth Mária Óvoda és Pedagógiai Szakszolgálat működéséről

*Tisztelt Képviselő-testület!*

A Társadalmi Ügyek Bizottsága 2011. október 24-i ülésén – az írásos anyag ismeretében – hallgatja meg Rózsás Ágota intézményvezető beszámolóját a Dr. Batthyányné Coreth Mária Óvoda és Pedagógiai Szakszolgálat munkájáról, működéséről.

A beszámoló tájékoztatást nyújt az elmúlt időszak infrastruktúra és tartalmi-módszertani fejlesztéseiről, amelyek három pályázat forrásából valósultak meg. Látványos, minőségi és korszerű eredményekkel gyarapodott az óvoda. Bevezetésre került a szakmai munka területén a kompetencia alapú nevelés, illetve folyamatban van még a Faludi Ferenc Könyvtárral közösen a „Legyen élmény a tanulás – partnerségben gyermekeink nem formális és informális tanulásáért” című pályázat a gyermekprogramok megvalósítása érdekében. Mozgásfejlesztő játékok telepítésével gazdagodott az udvar.

A beszámoló részletesen kitér az intézmény személyi és tárgyi feltételeire, valamint szervezeti felépítésére. A pedagógiai munka kifejtése minden intézményegységre vonatkozóan alapos és kidolgozott.

A beszámolóból megismerhette a Képviselő-testület a Dr. Batthyányné Coreth Mária Óvoda és Pedagógiai Szakszolgálat tevékenységét, szakmai munkájának vetületeit. A szerkesztésében is jól taglalt dokumentum megállapításai helytállóak, adatokkal alátámasztottak. Az intézmény egyes közösségei megismerhették a beszámolót, erről a helyszíni jegyzőkönyvek tanúskodnak. Az óvodai nevelési feladatokat tervszerűen, jó színvonalon valósítják meg. A belső szervezetfejlesztési tevékenységük sokrétű, a rendszeres továbbképzéseken való részvétel szabályozott. Eszközfejlesztési tevékenységük tervszerű, az igényeknek és lehetőségeknek megfelelő. Figyelemre méltó az intézmény támogatóinak, együttműködő partnereinek köre, és aktivitása. Szép hagyományokat ápolnak minden intézményegységben.

**Határozati javaslat**

Körmend Város Önkormányzatának Képviselő-testülete

a Dr. Batthyányné Coreth Mária Óvoda és Pedagógiai Szakszolgálat működéséről szóló intézményvezetői beszámolót elfogadta.

**Határidő:** azonnal

**Felelős:** polgármester

**Körmend, 2011. október 17.**

Bebes István

polgármester